Oʻzbekiston Respublikasi Moliya vazirligi huzuridagi Alkogol va tamaki bozorini tartibga solish inspeksiyasi faoliyatini tashkil etish toʻgʻrisida
(resolution, 2020-07-24)

Oʻzbekiston Respublikasi Prezidentining 2019-yil 5-fevraldagi PF-5656-son “Alkogol va tamaki mahsulotlarini ishlab chiqarish va ularning aylanmasini davlat tomonidan tartibga solishni takomillashtirish hamda uzumchilik va vinochilikni rivojlantirishga doir chora-tadbirlar toʻgʻrisida”gi Farmonining ijrosini taʼminlash maqsadida: 1. Oʻzbekiston Respublikasi Moliya vazirligi huzuridagi boshqaruv xodimlarining cheklangan soni 30 nafar boʻlgan Alkogol va tamaki bozorini tartibga solish inspeksiyasining (keyingi oʻrinlarda — Inspeksiya) tuzilmasi ilovaga muvofiq tasdiqlansin. Oʻzbekiston Respublikasi moliya vaziriga, zarur hollarda, Inspeksiya tuzilmasiga boshqaruv xodimlarining belgilangan soni va mehnatga haq toʻlash fondi doirasida oʻzgartirishlar kiritish huquqi berilsin. 2. Belgilab qoʻyilsinki: Inspeksiya respublika davlat boshqaruvi organi hisoblanadi hamda Oʻzbekiston Respublikasi Davlat budjeti va qonun hujjatlari bilan taqiqlanmagan boshqa manbalar hisobidan moliyalashtiriladi; Inspeksiya boshligʻi Oʻzbekiston Respublikasi moliya vazirining taqdimnomasiga binoan Oʻzbekiston Respublikasi Vazirlar Mahkamasi tomonidan lavozimga tayinlanadi va lavozimidan ozod etiladi; Inspeksiya boshligʻining oʻrinbosari Inspeksiya boshligʻining taqdimnomasiga binoan Oʻzbekiston Respublikasi moliya vaziri tomonidan lavozimga tayinlanadi va lavozimidan ozod etiladi; Inspeksiya boshligʻi maqomi, mehnatga haq toʻlash, tibbiy va transport xizmati koʻrsatish sharoitlariga boʻyicha vazir oʻrinbosariga tenglashtiriladi. 3. Inspeksiya xodimlariga Oʻzbekiston Respublikasi Moliya vazirligi markaziy apparati xodimlari uchun belgilangan mehnatga haq toʻlash, moddiy ragʻbatlantirish va ijtimoiy himoyalash shartlari tatbiq etilsin. 4. Yuridik shaxs tashkil etmagan holda Oʻzbekiston Respublikasi Moliya vazirligi huzuridagi Alkogol va tamaki bozorini tartibga solish inspeksiyasining budjetdan tashqari jamgʻarmasi (keyingi oʻrinlarda — Jamgʻarma) tashkil etilsin. 5. Belgilab qoʻyilsinki: a) quyidagilar Jamgʻarmani shakllantirish manbalari hisoblanadi: alkogol va tamaki mahsulotlarini noqonuniy ishlab chiqarganlik yoki etil spirti hamda alkogol mahsulotlarning noqonuniy aylanmasi uchun toʻlanadigan jarima summasining 50 foizi; etil spirti, alkogol va tamaki mahsulotlarini ishlab chiqaruvchilar, shuningdek, alkogol mahsulotlarning ulgurji savdosi bilan shugʻullanadigan korxonalar tomonidan litsenziya talablari buzilganligi uchun tayinlanadigan jarimalar; etil spirti, alkogol va tamaki mahsulotlarini ishlab chiqarishga, alkogol mahsulotlarning ulgurji savdosini amalga oshirishga litsenziyalar berish uchun toʻlanadigan yigʻimlar; Oʻzbekiston Respublikasi Qishloq xoʻjaligi vazirligi huzuridagi Uzumchilik va vinochilikni rivojlantirish agentligining Uzum yetishtiruvchilar va vino tayyorlovchilarni qoʻllab-quvvatlash jamgʻarmasidan tushadigan alkogol mahsulotlarning ulgurji savdosi bilan shugʻullanuvchi korxonalar ajratmalari summasining 10 foizi miqdoridagi tushumlar; xalqaro moliya institutlari, xorijiy hukumat tashkilotlarining kreditlari (qarz mablagʻlari) va grantlari; qonun hujjatlarida taqiqlanmagan boshqa manbalar; b) Jamgʻarma mablagʻlaridan Inspeksiyaning moddiy-texnika bazasini mustahkamlash, xodimlarni moddiy ragʻbatlantirish hamda ularga qoʻshimcha haq toʻlash, Inspeksiya markaziy apparatini taʼminlash, shuningdek, qonun hujjatlarida taqiqlanmagan boshqa tadbirlar uchun foydalaniladi. 6. Oʻzbekiston Respublikasi Moliya vazirligi bir oy muddatda Inspeksiyani unga yuklatilgan vazifalarni bajarish uchun zarur nazariy bilimlar va amaliy koʻnikmalarga ega yuqori malakali mutaxassislar bilan taʼminlasin. 7. Oʻzbekiston Respublikasi Vazirlar Mahkamasi bir oy muddatda: Oʻzbekiston Respublikasi Moliya vazirligi huzuridagi Alkogol va tamaki bozorini tartibga solish inspeksiyasi toʻgʻrisidagi nizomni; Oʻzbekiston Respublikasi Moliya vazirligi huzuridagi Alkogol va tamaki bozorini tartibga solish inspeksiyasining budjetdan tashqari jamgʻarmasi toʻgʻrisidagi nizomni tasdiqlasin. 8. Inspeksiya ikki oy muddatda Oʻzbekiston Respublikasi Vazirlar Mahkamasiga: isteʼmol va texnik etil spirti, alkogol mahsulotlarni ishlab chiqarishga doir faoliyatni litsenziyalash tartibi, shuningdek, litsenziya talablarini buzganlik uchun qoʻllanadigan choralar va sanksiyalar toʻgʻrisidagi nizomni; isteʼmol va texnik etil spirti, alkogol va tamaki mahsulotlarini ishlab chiqarishni va ularning aylanmasini nazorat qilish boʻyicha “tahlil tavakkali” tizimini joriy etish tartibi toʻgʻrisidagi nizomni kiritsin. 9. Oʻzbekiston Respublikasi Moliya vazirligi: 2022-yildan boshlab har yili Oʻzbekiston Respublikasi Davlat budjeti parametrlari doirasida Inspeksiyani taʼminlash uchun zarur mablagʻlarni nazarda tutsin; Inspeksiyaga 4 ta avtotransport vositasini, shu jumladan 2 ta shaxsiy biriktirilgan avtotransport vositasini saqlash limitini belgilasin; Inspeksiyaning asoslantirilgan hisob-kitoblariga koʻra maʼmuriy binosini taʼmirlashga va uning moddiy-texnik bazasini shakllantirish uchun zarur uskunalar va axborot-kommunikatsiya texnologiyalarini xarid qilishga zarur mablagʻlar ajratilishini taʼminlasin. 10. Inspeksiya Oʻzbekiston Respublikasi Sogʻliqni saqlash vazirligi, “Oʻzstandart” agentligi, Qishloq xoʻjaligi vazirligi huzuridagi Uzumchilik va vinochilikni rivojlantirish agentligi, Davlat soliq qoʻmitasi va Toshkent kimyo-texnologiya instituti bilan birgalikda 2019-yil 1-aprelga qadar quyidagilarni ishlab chiqsin va Oʻzbekiston Respublikasi Vazirlar Mahkamasiga kiritsin: texnik va tibbiy etil spirtidan oziq-ovqat maqsadlarida foydalanishning oldini olishga doir chora-tadbirlar koʻrish boʻyicha takliflar; xalqaro standartlar va talablarni inobatga olgan holda isteʼmol va texnik etil spirtini hamda alkogol mahsulotlarni ishlab chiqarish boʻyicha yagona texnologik va texnik reglament. 11. Inspeksiya Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi bilan birgalikda 2019-yil 1-oktabrga qadar isteʼmol va texnik etil spirti, alkogol va tamaki mahsulotlarini ishlab chiqarish va ularning aylanmasi hajmini hisobga olish hamda uzumzorlarning yagona reyestri axborot tizimini (bundan keyin — hisobga olish axborot tizimi) joriy etishni taʼminlansin, bunda quyidagilar koʻzda tutilsin: 2019-yil 1-sentabrdan boshlab mulkdorlarning oʻz mablagʻlari hisobidan isteʼmol va texnik etil spirti hamda alkogol mahsulotlarni ishlab chiqarishda oʻlchov uskunalarini va hisobga olish axborot tizimiga axborot uzatuvchi boshqa hisobga olish va qayd etish vositalarini oʻrnatish. Bunda oʻlchov uskunalari hamda boshqa hisobga olish va qayd etish vositalarining tiplari va turlari Inspeksiya tomonidan belgilanadi; 2019-yil 1-oktabrga qadar “UZINFOCOM davlat axborot tizimlarini yaratish va qoʻllab-quvvatlash boʻyicha yagona integrator” MChJ tomonidan hisobga olish axborot tizimini ishlab chiqish; 2020-yil 1-yanvarga qadar hisobga olish axborot tizimini oʻzaro axborot almashinuvini oʻrnatish uchun moliya, iqtisodiyot organlari, shuningdek soliq va bojxona xizmatlari, Yer resurslari, geodeziya, kartografiya va davlat kadastri davlat qoʻmitasi hamda boshqa manfaatdor idoralarning axborot tizimlari bilan integratsiyalashtirish; 2019-yil 31-dekabrga qadar isteʼmol va texnik etil spirti, alkogol va tamaki mahsulotlarining barcha ishlab chiqaruvchilarini, alkogol va tamaki mahsulotlari savdosi bilan shugʻullanuvchi korxonalarni, shuningdek, Qishloq xoʻjaligi vazirligi huzuridagi Uzumchilik va vinochilikni rivojlantirish agentligini uzumzorlarning yagona reyestrini yuritish hamda uzum, meva va rezavorlardan alkogol mahsulotlar ishlab chiqarish va aylanmasi toʻgʻrisidagi maʼlumotlarni olish uchun hisobga olish axborot tizimiga ulash. 12. Belgilab qoʻyilsinki: Axborot-kommunikatsiya texnologiyalarini rivojlantirish jamgʻarmasi mablagʻlari hisobidan 50 foiz hamda Oʻzbekiston Respublikasi Qishloq xoʻjaligi vazirligi huzuridagi Uzumchilik va vinochilikni rivojlantirish agentligining Uzum yetishtiruvchilar va vino tayyorlovchilarni qoʻllab-quvvatlash jamgʻarmasi mablagʻlari hisobidan 50 foiz — hisobga olish axborot tizimini ishlab chiqish hamda ushbu tizim ishlashi uchun zarur infratuzilmani yaratish boʻyicha ishlarni moliyalashtirish manbalari hisoblanadi; 2019-yil 1-iyundan boshlab isteʼmol va texnik etil spirti, alkogol va tamaki mahsulotlarini ishlab chiqaruvchilar hamda alkogol va tamaki mahsulotlarining ulgurji savdosi bilan shugʻullanuvchi korxonalar tovar-transport hujjatlari va tovar-moddiy boyliklarni olishga beriladigan ishonchnomalar bilan birga olib boriladigan elektron hisob-fakturalarni yuritishga majburiy tartibda oʻtadi; hisobga olish axborot tizimini joriy etish va unda ishlash, shuningdek elektron hisob-fakturalardan foydalanish isteʼmol va texnik etil spirti, alkogol va tamaki mahsulotlarini ishlab chiqaruvchilar hamda alkogol va tamaki mahsulotlarining savdosi bilan shugʻullanuvchi korxonalar uchun majburiy hisoblanadi. 13. Moliya vazirligi Inspeksiya bilan birgalikda 2020-yil 1-aprelga qadar alkogol mahsulotlarni ishlab chiqarish korxonalarida hisobga olish axborot tizimini takomillashtirish va moliyaviy inspektorlar lavozimini optimallashtirish boʻyicha takliflarni Oʻzbekiston Respublikasi Vazirlar Mahkamasiga kiritsin. 14. Oʻzbekiston Respublikasi Davlat statistika qoʻmitasi Inspeksiyani statistik axborot majburiy tarqatiladigan reyestrga kiritsin, shuningdek belgilangan tartibda doimiy asosda Inspeksiya soʻrovlariga muvofiq uni zarur qoʻshimcha statistik axborot bilan taʼminlasin. 15. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi Inspeksiyani zarur aloqa, shu jumladan hukumat aloqasi bilan va keng polosali internet tarmogʻiga ulanishini belgilangan tartibda taʼminlansin. 16. Quyidagilarga: Oʻzbekiston Respublikasi Bosh vazirining oʻrinbosari — moliya vaziri J.A. Qoʻchqorovga — Inspeksiya faoliyatini samarali tashkil etish masalalarini, tashkiliy-texnikaviy, moliyaviy, huquqiy va boshqa tadbirlarni hal etish uchun; Oʻzbekiston Respublikasi Davlat bojxona qoʻmitasi raisi M.B. Azimovga — alkogol va tamaki mahsulotlarining respublikaga noqonuniy olib kirilishining oldini olish boʻyicha zarur chora-tadbirlar koʻrish uchun; Oʻzbekiston Respublikasi Davlat soliq qoʻmitasi raisi B.A. Musayevga va Oʻzbekiston Respublikasi Bosh prokuraturasi huzuridagi Iqtisodiy jinoyatlarga qarshi kurashish departamenti boshligʻi D.F. Raximovga — respublika hududida noqonuniy alkogol va tamaki mahsulotlarining sotilishiga qarshi kurashishga qaratilgan qonun hujjatlarining samarali ijrosini taʼminlash uchun shaxsiy javobgarlik yuklansin. 17. Inspeksiya manfaatdor vazirliklar va idoralar bilan birgalikda ikki oy muddatda qonun hujjatlariga mazkur qarordan kelib chiqadigan oʻzgartirish va qoʻshimchalar toʻgʻrisida Oʻzbekiston Respublikasi Vazirlar Mahkamasiga takliflar kiritilsin. 18. Mazkur qarorning ijrosini nazorat qilish Oʻzbekiston Respublikasining Bosh vaziri A.N. Aripov, Oʻzbekiston Respublikasi Prezidenti Administratsiyasi rahbari Z.Sh. Nizomiddinov va Oʻzbekiston Respublikasi Prezidenti maslahatchisining birinchi oʻrinbosari B.M. Mavlonov zimmasiga yuklansin.